Document ID: 32011D0296

DECIZIA CONSILIULUI
din 24 februarie 2011
privind semnarea, în numele Uniunii, și aplicarea provizorie a Protocolului de stabilire a posibilităților de pescuit și a contribuției financiare prevăzute în Acordul de parteneriat în sectorul pescuitului încheiat între Uniunea Europeană și Republica Democratică São Tomé și Principe
(2011/296/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
având în vedere propunerea Comisiei Europene,
întrucât:
(1)
La 23 iulie 2007, Consiliul a adoptat Regulamentul (CE) nr. 894/2007 privind încheierea unui acord de parteneriat în sectorul pescuitului între Republica Democratică São Tomé și Principe și Comunitatea Europeană (1) (denumit în continuare „acordul”). Acordul este însoțit de un Protocol de stabilire a posibilităților de pescuit și a contribuției financiare prevăzute în acord (2) (denumit în continuare „vechiul protocol”). Vechiul protocol a expirat la 31 mai 2010.
(2)
În consecință, Uniunea a negociat cu Republica Democratică São Tomé și Principe un nou protocol de stabilire a posibilităților de pescuit și a contribuției financiare prevăzute în acordul de parteneriat în sectorul pescuitului (denumit în continuare „protocolul”), prin care se acordă navelor din UE posibilități de pescuit în apele aflate sub suveranitatea sau în jurisdicția Republicii Democratice São Tomé și Principe în ceea ce privește pescuitul.
(3)
În urma acestor negocieri, protocolul a fost parafat la 15 iulie 2010.
(4)
Protocolul se aplică cu titlul provizoriu începând de la data semnării sale, în conformitate cu articolul 13 din protocol.
(5)
Pentru a se garanta o reluare rapidă a activităților de pescuit de către navele europene, este esențial ca noul protocol să fie aplicat în cel mai scurt timp având în vedere că vechiul protocol a expirat.
(6)
Este oportună semnarea protocolului și aplicarea protocolului cu titlu provizoriu, în așteptarea finalizării procedurilor necesare pentru încheierea sa,
ADOPTĂ PREZENTA DECIZIE:
Articolul 1
Semnarea Protocolului de stabilire a posibilităților de pescuit și a contribuției financiare prevăzute în Acordul de parteneriat în sectorul pescuitului încheiat între Uniunea Europeană și Republica Democratică São Tomé și Principe (denumit în continuare „protocolul”) se aprobă în numele Uniunii, sub rezerva încheierii acestuia.
Textul protocolului se atașează la prezenta decizie.
Articolul 2
Președintele Consiliului este autorizat să desemneze persoana sau persoanele împuternicite să semneze protocolul în numele Uniunii, sub rezerva încheierii acestuia.
Articolul 3
Protocolul se aplică cu titlu provizoriu începând de la data semnării sale, în conformitate cu articolul 13 din protocolul menționat, în așteptarea finalizării procedurilor necesare pentru încheierea sa (3).
Articolul 4
Prezenta decizie intră în vigoare la data adoptării.
Adoptată la Bruxelles, 24 februarie 2011.

Labels: 18
19
5
6